Povzetek revizijskega poročila Pravilnost dela poslovanja Občine Lovrenc na Pohorju

Računsko sodišče je revidiralo pravilnost poslovanja Občine Lovrenc na Pohorju v letu 2019 **v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.** Cilj revizije je bil izrek mnenja o pravilnosti poslovanja Občine Lovrenc na Pohorju v letu 2019 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.

Računsko sodišče je o pravilnosti dela poslovanja Občine Lovrenc na Pohorju v letu 2019 izreklo mnenje s pridržkom, ker občina ni poslovala v skladu s predpisi in pogodbenimi določili v naslednjih primerih:

* obrazložitve proračuna za leto 2019 ter poročilo o doseženih ciljih in rezultatih niso popolni; poročilo o izvrševanju proračuna v prvem polletju 2019 je bilo občinskim svetnikom posredovano prepozno;
* v prodajni pogodbi je določila rok za plačilo dela kupnine, ki je bil daljši kot 30 dni od sklenitve pogodbe; prostorov ni oddala v najem po eni od predpisanih metod oddaje nepremičnega premoženja v najem ter z najemnico ni sklenila najemne pogodbe; 7 društvom ni zaračunala najemnine za občasno uporabo prostorov Prireditvenega centra in dvorane Kulturnega doma; ni uskladila Cenika najemnin – uporabnin prostorov Kulturnega doma in Prireditvenega centra oziroma do konca leta 2019 ni sprejela cenika uporabnine za oddajo nepremičnega premoženja občine v občasno uporabo, ki bi določil uporabnino po posameznih urah ali dnevih; 1-krat letno ni usklajevala Cenika najemnin – uporabnin prostorov Kulturnega doma in Prireditvenega centra z indeksom rasti življenjskih potrebščin v skladu z določbami navedenega cenika;
* dopustila je, da je nekatere najemne pogodbe in anekse k najemnim pogodbam z najemniki v imenu občine sklepala družba UPRA-STAN d.o.o., kljub temu da občina z njo ni imela sklenjene pogodbe za storitve upravljanja, s katero bi lahko dogovorila tudi sklepanje pogodb z najemniki;
* v postopku oddaje prostorov v najem ni pripravila posamičnega programa upravljanja; v 2 primerih oddaje prostorov v najem ni objavila namere o oddaji stvarnega premoženja v najem; v 5 primerih je pri zaračunavanju najemnine ravnala v neskladju s pogodbenimi določili;
* v 3 primerih ni poslala v objavo obvestila o spremembi pogodbe o izvedbi javnega naročila v času njegove veljavnosti, v 2 primerih pa je prepozno poslala v objavo obvestilo o spremembi pogodbe o izvedbi javnega naročila v času njegove veljavnosti;
* oddala je javno naročilo za investicijo, za katero v veljavnem načrtu razvojnih programov ni imela zagotovljenih zadosti sredstev; v naročilnico ni vključila protikorupcijske klavzule;
* ni zagotovila sredstev za prevoze 28 učencev, kljub temu da so imeli pravico do brezplačnega prevoza; v pogodbo o sofinanciranju dejavnosti osnovnošolskega izobraževanja ni vključila protikorupcijske klavzule;
* ni sprejela odloka, v katerem bi podrobneje določila sofinanciranje programov športa; objava javnega razpisa na področju športa ni vsebovala vseh predpisanih sestavin; v javnem razpisu na področju športa je navedla neustrezne programe ter uporabila neustrezna merila (izvajalcem športa je v letu 2019 izplačala sredstva v skupnem znesku 20.635 EUR); 8 izvajalcem športnih programov je poleg sredstev, dodeljenih na podlagi javnega razpisa na področju športa, na podlagi sklepov župana dodelila in izplačala sredstva v skupnem znesku 18.242 EUR, ne da bi prej izvedla javni razpis;
* objava javnega razpisa in razpisna dokumentacija za sofinanciranje programov javnih prireditev nista vsebovali vseh obveznih sestavin; 9 prejemnikom na področju sofinanciranja programov javnih prireditev in na drugih področjih je dodelila in izplačala sredstva v znesku 2.798 EUR, ne da bi prej izvedla javni razpis;
* 9 nepridobitnim organizacijam in ustanovam na različnih področjih delovanja je dodelila sredstva v skupnem znesku 2.798 EUR, ne da bi prej sklenila pogodbe o dodelitvi sredstev;
* v svetovni splet ni posredovala vseh dokumentov z javnega razpisa na področju športa in javnega razpisa za sofinanciranje programov javnih prireditev;
* ni v celoti izvajala nadzora nad zadolževanjem pravnih oseb javnega sektorja na ravni občine; v odloku o proračunu občine za leto 2019 ni določila obsega zadolževanja pravnih oseb javnega sektorja na ravni občine; od 3 javnih podjetij, katerih soustanoviteljica je, do 15. 1. 2020 ni pridobila podatkov o stanju njihove zadolženosti na dan 31. 12. 2019;
* ni imenovala podžupana občine.

Računsko sodišče je Občini Lovrenc na Pohorju podalo priporočila za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 18. maja 2021